KATATWANING DESA ADAT SEMINYAK
Ratu paduka Bhatara-Bhatari, sane meraga Hyang Prama Kawi, mogi titiang nenten keni katibanin antuk tulah padidi, duwaning wantah manah titiang subakti nyiwi panugrahan paduka Bhatara, nguntap nguningang amatra indik KATATWANING DESA ADAT SEMINYAK, sane sampun kasurat saking nguni, temonang titiang rauh kemangkin. Sakewanten wantah amatra, atur uningan titiang sane mangkin, ketus titiang saking lontar Purana, sane sampun kaunggahan duke sane riin, sejangkep nyane wenten ring wilahan sor puniki:
Caritayang titiang sampun lintang pemadeg Ida Sri Dalem Kepakisan, kirang langkung duk Icaka 1272 Ida nyeneng ring jagat Baline, tan pajamoga Ida ketedunin antuk Ida sang meraga wiku, kelintang sidi, kaloktah Ida maparab Danghyang Nirata utawi Danghyang Dwijendra, kairing olih I Bhuta Ijo, sane ngemit pecanangan idane marupa peti, wenten ring Pura Petitenget, kalinggihin irika. Rikala pemargin Ida Danghyang Dwijendra mapikayun nyomiang I Bhuta Ijo, genah nyane Kidul saking Pura Petitenget sewantah wenten 1000 depa, irika jiwa pramanan Bhetari Saci Dewi, munggwing genah I Bhuta Ijo kapralina kewastanin Blumbang, semaliha tanduk nyane I Bhuta Ijo, maleketik dados mentik kayu camplung, buwah nyane sekadi tanduk, mawinan mewasta Camplung Tanduk rauh kemangkin.
Sane mangkin gentosin titiang antuk carita, napi mawinan wenten DESA ADAT SEMINYAK, ten wenten tiyos wantah wiwitan punika sedaweg Icaka 1792 sepemadegan Ida Cokorda ring Pamecutan turunan kaping VI, madruwe putra maparab AA. PUTU JAMBOT, tan kayun budal ke Puri, Ida nyeneng ring Jero Legian, gumanti Ida madruwe rabi saking Manesa maparab JRO MONANG. Katitah ida mangda ngaryanin Puri, ngangge jaba tengah muang jaba kuta, olih ajin Idane Cokorda Pamecutan, kairing antuk panjak idane makatah 7 diri, sayoga Ida nyangre sapatutuh anake lingsir, nanging maweweh pinunas Ida ianak, mangda jangkep ngaryanang Kahyangan Tiga, pateh sekadi kewentenan ring Desa Adat Legian, medaging pecanangan dewa, pretima miwah tapakan barong, banas pati raja mewaste barong rentet, semaliha marupa Sang Hyang Bherawi magoba rangda, rauhin unen-unen, rikala punika arsa kayun Ida iaji, dwaning manut kekayun antuk Ida ring daging daging sastra, ngelantur Ida nglurayang magda prasida puput lami nyane 6 sasih, nika mahawinan rasa mewali kehibukan kayun Ida AA.
PUTU JAMBOT, dwaning galahe mepet pisan, wawu asapunika, wikan Ida iaji ngayuin kekobetan putrane, raris Ida mewecana, uduh cening putra aji idewa, sampunan cening sungkan kayun, ne ade panjak parekan uli Padang Sumbu, tita ya ajak bareng bareng ngerabas alas kayu tulang utawi Kayu Butun-Butun, ya angen manggala karya, apang kasidaning don. Gelisan carita, Ida ianak ngiringan titah anake lingsir, sumuyug gelis panjake mekarya ngaturan ayah, rauh panjake ring Canggu,Mungu, Cemagi akuweh taler sane siosan. Riantukan makarya rahina wengi, mangda sampunan kasep padewasan pemlaspase. Suluh sane kaangen makarya, raris padem seantukan minyak nyane telas. Wenten anak odah rauh saking Padang Sumbu mapeweweh pituduh, buah camplunge sane wayah peluti, alih isine tusuk tusuk entoin eyitin, becik angen dammar, endih nyane galang pisan, nanging wenten pabinan nyane, yening buah camplung sane bunter angen suluh, lengis nyane selem, sakewale yan lengis buah camplung tanduke lengis nyane putih, sampunika pagonjak ipanjak sambilang makarya, yan saking paribasa punika, “SE” kapitegesin putih, “MINYAK” kategesang lengis pada teken SEMINYAK, saking wiwitan punika desane kewastanin Seminyak rauh kemangkin.
Semaliha panjake segilik seguluk, pada ingkup pada satya, saling tindihin, sareng sareng ngaturang ayah, kacingak antuk Ida Cokorda, sami pada arsa, pada demen, raris Ida ngicenin aran, kawastanin sami-nyak, masebau mewasta saling tegenin, suka duka ala ayu, pada tegen bareng-bareng sareng panjake ring Padang Sumbu, asing asing bani mamurug bisaman gelah, wastu apang tan nemu rahayu, asapunika bisaman Ida Cokorda.
ban_Latn ban_Latn ban_Latn ban_Latn ban_Latn ban_Latn